KINNITATUD 
direktori käskkirjaga  
12.02.2020 nr. 1-13/06 

KOHTLA-JÄRVE LASTEAIA TUHKATRIINU ÕPETAJA KUTSE-EETIKA

KOHTLA-JÄRVE LASTEAIA TUHKATRIINU EETIKAKOODEKS

Õpetaja eetikakoodeks on õpetajate vaheline kokkulepe, milles käsitletakse õpetajakutse eelduseid, väärtuseid ja kõlbelisi juhiseid. See abistab õpetajal teha kõlbelisi valikuid ja langetada kõlbelisi otsuseid ning kõlbeliselt hinnata ennast ja teisi.

I ÕPETAJA KUTSE-EETIKA EELDUSED

Inimesena on õpetaja iseseisev, juhindudes Eesti Vabariigi põhiseadusest.
Õpetajana on ta pädev, juhindudes oma kutse humanistlikust missioonist.
Töötajana on ta lojaalne, juhindudes tema ametit reguleerivatest seadustest ja õigusaktidest.
Spetsialistina on ta loov, juhindudes Eesti kultuuripärandist.

II ÕPETAJA KÕLBELISED VÄÄRTUSED

Väärikus
Inimesena on õpetaja salliv teiste inimeste eripärade ja teiste kultuuride tavade suhtes. Oma kutses õpetaja austab oma partnereid ning oma ametis õpetaja toimib taktitundeliselt. Õpetaja taunib valetamist ja vägivalda, tõrjub paanikat ja provokatsiooni. Õpetaja soosib vaprust.

Ausus
Ausus on eelduseks usaldusele. Seepärast õpetaja peab sõna ja vastutab oma sõnade eest. Õpetaja ei soosi hooplemist ega kiitlemist, poseerimist ega teesklust. Oma kutses õpetaja hoiab temale usaldatud saladusi, on heasoovlik ja väldib petmist. Oma ametis õpetaja soodustab probleemide avameelset arutlemist, väldib intriige, laimu ja keelepeksu, tõrjub altkäemaksu ja lipitsemist, taunib ükskõiksust ja kättemaksmist. Õpetaja soosib arukust.

Õiglus
Õiglus tähendab võrdõiguslikkust, diskrimineerimise ja soosimise vältimist. Oma kutses õpetaja taotleb kõigi inimeste võrdset kohtlemist ja konfliktide õiglast lahendamist. Oma ametis on õpetaja hindamisel objektiivne ja hinnangutes erapooletu. Õiglane kohtlemine tähendab erinevuste tunnustamist, võrdsustamise ja sildistamise vältimist. Oma kutses õpetaja arvestab vajaduste ja võimete erinevustega. Oma ametis õpetaja toetab individuaalsust. Õpetaja väldib ahnust ja ihnsust, kadedust ja kahjurõõmu. Õpetaja soosib mõõdukust.

Iseseisvus 
Õpetajal on õigus oma veendumustele ja väärtushinnangutele. Oma kutses õpetajal on kohustus vastu hakata inimväärikust kahjustavatele muudatustele hariduselus. Oma ametis õpetajal on õigus keelduda täitmast neid korraldusi, mis on vastuolus tema veendumuste ja väärtushinnangutega. Pedagoogilises protsessis on õpetajal on õigus otsustada ja vastutada õppeprotsessi juhtimise ja tulemuslikkuse eest ning vastavalt sellele seada eesmärke ja valida vahendeid nende eesmärkide saavutamiseks. Oma erialal on õpetajal õigus isikliku loomingu autorlusele ja selle kaitsele. Õpetaja väldib vargust ja ekspluateerimist, tõrjub ohjeldamatust ja sõltuvuslikkust. Õpetaja soosib tasakaalukust.

III ÕPETAJA KÕLBELISED JUHISED

Õpetaja
Õpetaja on inimesena seaduste ees võrdne, tal on õigus oma eraelule ja puhkusele. Inimesena taotleb õpetaja füüsilist ja vaimset, intellektuaalset ja emotsionaalset tasakaalu. Inimesena on õpetajal on adekvaatne enesehinnang ja sisemine vajadus enese täiendamiseks. Õpetaja oskab ja tahab kuulata, märkab ja teeb oma otsuse. Õpetaja on empaatiline ja positiivse eluhoiakuga.
Õpetaja oma kutses on teadlik oma missioonist, on elukestev õppija, täiustab oma kutseoskusi. Õpetaja reflekteerib oma tegevust, talub kriitikat ja oskab sellele argumenteeritult vastata. Eneseväljenduses kasutab õpetaja korrektset keelt ning väldib enda ja teiste kahjustamist. Õpetaja seisab vastu mõttelodevusele, lohakusele ning hoolimatusele. 
Õpetaja oma ametis on usaldusväärne, olles lojaalne tema tööd reguleerivates seaduste ja õigusaktide suhtes. Õpetaja on partnerlik ning positiivsete muutuste esilekutsuja. Õpetaja väldib üleolevat ja solvavat käitumist. Õpetaja on koolikultuuri kujundaja ja kandja. Õpetaja märkab ahistamist ja sekkub selle tõkestamiseks. Ränga kõlbelise eksimuse korral astub õpetaja oma ametist tagasi.
Õpetaja oma erialal on loov, edendades oma oskusi ja vilumusi, eeskujuks lastele.

Õpetaja ja laps
Õpetaja austab lapse õigusi ning suhtub igasse lapsesse õiglaselt. Õpetaja arvestab lapse isikupära ning püüab mõista lapse tegutsemismotiive ja mõtteviisi. Õpetaja kohtleb lapse isikut ja eraelu taktitundeliselt. Õpetaja innustab last: loob positiivse õhkkonna, märkab ja tunnustab lapse pingutusi ning toetab tema arengut. Õpetaja teeb koostööd lapse vanemate või tema eest vastutavate täiskasvanutega. 

Õpetaja ja kolleegid
Õpetaja on oma kutses solidaarne kolleegidega ning vajadusel toetab ja nõustab kolleegi. Õpetaja oma ametis osaleb aktiivselt koostöös ning ei halvusta teisi laste ega lastevanemate juuresolekul. Õpetaja oma erialal  aktsepteerib kolleegide loomingut. 

Õpetaja ja ühiskond
Õpetaja osaleb kodanikuühiskonna kujundamises ning on teadlik globaalsetest protsessidest. Õpetaja oma kutses taotleb ühiskonnalt kaasaegse õpikeskkonna ja töötingimuste tagamist ning õpetajakutse väärilist tunnustamist. Õpetaja oma ametis tegutseb koostöös kodu, lasteaia ja ühiskonnaga. 

Kohtla-Järve Lasteaia Tuhkatriinu õpetaja inimesena ning oma kutse-, ameti- ja erialase pühendumisega soodustab õnnelike isiksuste kasvamist, edendab inimväärse ühiskonna kujunemist, panustab rahu taotlemisse rahvaste vahel ning toetab globaalse küla jätkusuutlikkust. 

Kohtla-Järve Lasteaia Tuhkatriinu kutse-eetika aluseks on võetud „Õpetaja kutse-eetika tööversioon IV”.